Valtuustoaloite

**Selvitetään mahdollisuus turvata erityistä tukea tarvitseville lapsille avustaja varhaiskasvatukseen myös kesäajalle**

Vaasan kaupungin sivistystoimessa on lapsille ja nuorille avustajia niin koulutoimessa kuin varhaiskasvatuksessa. Erityisen tuen tarpeessa olevien lasten määrä on räjähdysmäisesti kasvanut viimeisten vuosien aikana.

Koulujen avustajien toiminta ja usein työsuhde katkeaa kesäksi ja samoin katkeaa usein myös varhaiskasvatuksen avustajien työsuhde, mutta toiminnan tarve varhaiskasvatuksessa jatkuu koko kesän. Koululaiset ovat kesälaitumilla, mutta pienemmät tukea tarvitsevat lapset ovat pääosin päiväkodeissa. Henkilökunta on usein vaikeuksissa myös sen vuoksi, että ryhmiä yhdistellään ja saattaa olla lapsille paljon vierasta henkilöstöä, joten vakituisia avustajia tarvitaan, jotta tuttuja aikuisia on myös kesäaikana. Riittävä vakituisten avustajien määrä niin kouluissa kuin varhaiskasvatuksessa ja heidän yhteistyönsä turvaa tutut aikuiset myös avustajien lomien aikana erityistä tukea tarvitseville lapsille. Monet kouluissa ja varhaiskasvatuksessa avustajan työtä tekevät ovat valmiita jatkamaan myös kesän yli.

13.6.2022

Vasemmistoliiton valtuustoryhmä

Päivi Moisio

Harri Moisio